钦定古今图书集成/明伦汇编/氏族典/第239卷 > 张孝忠
## 钦定古今图书集成/明伦汇编/氏族典/第239卷 > 张孝忠

按《唐书张孝忠传》：“孝忠本奚种，世为乙失活酋长。父
谧，开元中提众纳款，授鸿胪卿。孝忠始名阿劳，以勇
闻燕赵间。天宝末，以善射供奉仗内。安禄山奏为偏
将，破九姓突厥，以功擢漳源府折冲。禄山、史思明陷
河洛，常为贼前锋。朝义败，乃自归，授左领军将军，以
兵属李宝臣，赐今名。宝臣晚节稍忌刻，杀大将李献”
诚等，而使其弟孝节召之。孝忠复命曰：“吾惧祸，不敢
往，亦不敢叛，犹公不觐天子也。”孝节泣曰：“即归，且僇
死。”孝忠曰：“偕往则并命，吾留无患也。”果不敢杀。然宝
臣素善孝忠，及病不能语，以手指北而死。子惟岳擅
立，诏朱滔以幽州兵讨之。滔忌孝忠善战，使判官蔡
雄往说曰：“孺子弄兵，公安用助逆而不自求福？”孝忠
然之，遣易州录事参军事董稹入朝。德宗嘉之，擢孝
忠检校工部尚书、成德军节度使，令与滔并力。孝忠
子弟在恒州者皆死，孝忠重德。滔为子茂和聘其女，
缔约益坚。败惟岳于束鹿。已而定州刺史杨政义以
州降，孝忠遂有易、定。时三分成德地，诏定州置军，名
义武，以孝忠为节度。后滔叛，复遣蔡雄说之，答曰：“吾
天性朴强，业已效忠，不复助恶矣。”乃浚沟垒，修器械，
乘城固守，滔悉兵攻之。帝诏李晟、窦文场率兵援孝
忠，滔解去。天子出奉天，孝忠遣将杨荣国以锐卒六
百佐晟赴难，收京师。兴元初，诏同中书门下平章事贞元二年，河北蝗，民饥死如积，孝忠与其下同麤淡，
人服其俭，推为贤将。明年，检校司空，诏其子茂宗尚
义章公主。五年，为将佐所惑，以兵袭蔚州，削司空。六
年，还其官。卒，年六十二。追封上谷郡王，谥曰“贞武。”子
茂昭、茂宗、茂和。